Közügyek és színügyek
Néhány percenttel újra több lesz,
E jóslás biztosan beüt,
Vigasztalásnak pedig gyönge,
Hogy így van ez ma mindenütt.
Ha valaha, most már szükséges
A városnál a nagymosás...
─ Abszurdum, hogy most a szinházban
Annyi a műsorváltozás!...

A kiadásunk egyre több lesz,
A jövedelmünk egyre fogy,
Bárki meglássa, csődbe jutunk,
Ha nem segítünk valahogy,
Mert pótadóval nem segíthet
Nagyvárad már soká magán.
─ Hát nem túl kellene már lennünk
A »Vesztaszüzek«-en s »Dadá«-n?

A hitelünk is vajmi gyönge,
Finánciánk csúf habarék,
Nem konvertál nekünk immár csak
A kukutyini takarék.
Amit beszedünk pótadóban,
Kamatban elfogy ott, fogy itt...
─ Beengedjük vagy ne engedjük
Újabb két évre Somogyit?...

Néhány percenttel újra több lesz
És egyre nő a pótadó,
Hogy mi lesz, ha ez mindigy így megy,
Sajnos, az könnyen tudható.
Nagy árverésen eldobolják
Napestig szépen mindenünk
S ez aktus után nyargalunk, hogy
Egy premieren ott legyünk...
Versek